“บล.กสิกร” มอง SET สัปดาห์หน้า 1,455-1,530 จับตา “โควิด” – การเมืองไทย
“บล.กสิกร” มอง SET สัปดาห์หน้า 1,455-1,530 จับตา “โควิด” - การเมืองไทย
12 ธ.ค. 2563

บริษัทหลักทรัพย์กสิกรไทย จำกัด มองว่า ดัชนีหุ้นไทยในสัปดาห์ถัดไป (14-18 ธ.ค.) มีแนวรับที่ 1,470 และ 1,455 จุด ขณะที่แนวต้านอยู่ที่ 1,500 และ 1,530 จุดตามลำดับ โดยประเมินปัจจัยสำคัญที่ต้องติดตาม ได้แก่ สถานการณ์โควิด-19 ทั้งในและต่างประเทศ ประเด็นการเมืองของไทย การประชุมนโยบายการเงินของธนาคารกลางสหรัฐฯ (15-16 ธ.ค.) สัญญาณตึงเครียดระหว่างสหรัฐฯ-จีน ตลอดจนประเด็น Brexit
ส่วนข้อมูลเศรษฐกิจสหรัฐฯ ที่สำคัญ ได้แก่ ข้อมูลการเริ่มสร้างบ้าน และยอดค้าปลีกเดือนพ.ย. รวมถึงดัชนี PMI Composite เดือนธ.ค. (เบื้องต้น) ขณะที่ข้อมูลเศรษฐกิจที่สำคัญอื่นๆ ได้แก่ ดัชนี PMI Composite เดือนธ.ค. (เบื้องต้น) ของญี่ปุ่นและยูโรโซน ตลอดจนข้อมูลเศรษฐกิจเดือนพ.ย. ของจีน
ในรอบสัปดาห์ที่ผ่านมา หุ้นไทยแตะระดับสูงสุดในรอบกว่า 9 เดือน เหนือแนว 1,500 จุด ก่อนจะกลับมาปิดที่ 1,482.67 จุด เพิ่มขึ้น 2.27% จากสัปดาห์ก่อน ขณะที่มูลค่าการซื้อขายเฉลี่ยต่อวันอยู่ที่ 123,429.61 ล้านบาท เพิ่มขึ้น 39.46% จากสัปดาห์ก่อน ส่วนดัชนี mai ลดลง 1.02% มาปิดที่ 327.81 จุด
ทั้งนี้ หุ้นไทยปรับตัวขึ้นตลอดสัปดาห์ โดยมีแรงหนุนจากรายงานข่าวเชิงบวกเกี่ยวกับการพัฒนาวัคซีนต้านไวรัสโควิด-19 ซึ่งกระตุ้นความคาดหวังเกี่ยวกับการฟื้นตัวของเศรษฐกิจ ประกอบกับมีแรงหนุนเข้ามาในหุ้นกลุ่มธนาคารและเทคโนโลยี นอกจากนี้ หุ้นไทยยังมีปัจจัยบวกเพิ่มเติมจากแรงซื้อสุทธิของกลุ่มนักลงทุนต่างชาติ
อย่างไรก็ดี กรอบการปรับตัวขึ้นของหุ้นไทยเริ่มจำกัดในช่วงกลางสัปดาห์ ท่ามกลางสัญญาณระมัดระวังก่อนวันหยุดยาว และนักลงทุนยังรอประเมินปัจจัยเสี่ยง โดยเฉพาะสถานการณ์โควิด-19 ในประเทศอย่างใกล้ชิด